
अक्सर पूछे जाने वाले प्रश्न

NHS रिज़ॉल्यूशन क्या है?
हम NHS के विरुद्ध किए गए क्लीनिकल (नैदानिक) लापरवाही के दावों के प्रबंधन के लिए उत्तरदायी हैं। हमारी भूमिका में मरीज़ सुरक्षा को बेहतर बनाने और मरीज़ की देखभाल सम्बंधी संसाधनों को संरक्षित करने में सहायता के लिए अर्जित ज्ञान को साझा करना शामिल है।
चिकित्सीय (क्लिनिक में) ​​लापरवाही क्या है?
नैदानिक (या चिकित्सीय) लापरवाही तब मानी जाती है जब वे चिकित्साकर्मी या संगठन जो कानूनी तौर पर देखभाल के कर्तव्य से बंधे हुए हैं, देखभाल के अपेक्षित मानक को पूरा नहीं करते, जिसके कारण मरीज़ को हानि पहुंचती है या उसकी स्थिति बदतर हो जाती है।  

इसके लिए तीन भागों वाला एक कानूनी परीक्षण करना होता है। इसके बारे में आप अधिक जानकारी नीचे दिए गए 'नैदानिक लापरवाही सम्बंधी दावों का परिचय' QR कोड को स्कैन करके या अपने वेब ब्राउज़र में https://youtu.be/98RYE0NIlVk टाइप करके एक छोटे वीडियो को देखकर प्राप्त कर सकते हैं। 

अर्ली नोटिफिकेशन (आरंभिक सूचना) (EN) स्कीम क्या है?
NHS ट्रस्ट्स को हमें प्रसूति सम्बंधी उन मामलों के बारे में बताना होता है जो शिशु के MRI ब्रेन स्कैन से सम्बंधित कुछ मानदंडों को पूरा करते हैं। EN स्कीम के अंतर्गत, चिकित्सकों और वकीलों की एक टीम मिलकर उन परिस्थितियों की जांच करती है जिनमें शिशुओं को जन्म के समय खास तरह की मस्तिष्क क्षति हुई हो, ताकि यह पता लगाया जा सके कि क्या यह क्षति क्लिनिक में लापरवाही के कारण हुई थी।  यह टीम आपकी देखभाल के बारे में आरंभिक जांच कार्य पूरा करती है और यदि तीन भागों वाली कानूनी जांच से पता चलता है कि क्लीनिकल लापरवाही हुई है, तो मुआवजा दिया जाता है। वे NHS ट्रस्ट्स को इन घटनाओं से सीखने और प्रसूति एवं नवजात शिशु देखभाल (शिशु के जीवन के पहले चार हफ्तों की देखभाल) को बेहतर बनाने में सहायता के लिए मिलकर काम करते हैं। कानूनी जांचों के बारे में अधिक जानकारी के लिए कृपया 'आप यह कैसे तय करते हैं कि मेरा शिशु मुआवजे के लिए पात्र है या नहीं?' खंड पढ़ें।   
EN स्कीम में किन शिशुओं के बारे में रिपोर्ट की जाती है? 
इस मानदंड को पूरा करने वाले शिशुओं में प्रसव से जन्मे पूर्ण-गर्भकाल वाले शिशु (कम से कम 37 पूर्ण सप्ताह का गर्भकाल) शामिल हैं, जिनमें MRI स्कैन में संभावित गंभीर हाइपोक्सिक मस्तिष्क क्षति की पुष्टि हुई हो। चयनित सिज़ेरियन सेक्शन से जन्मे शिशु, और वे शिशु जिनकी दुर्भाग्य से जीवन के प्रथम सप्ताह (जन्म से लेकर छः दिनों के बीच) में मृत्यु हो गई है, इस स्कीम के तहत समीक्षा के पात्र नहीं होंगे।  
शिशु के जीवन के पहले सात दिनों में संभावित गंभीर मस्तिष्क क्षति का रोग-निदान किया जाता है। इस निदान के लिए, निम्नलिखित में से एक या अधिक का लागू होना अनिवार्य है।  
· शिशु को मध्यम स्तर से लेकर गंभीर हाइपोक्सिक इस्केमिक एन्सेफैलोपैथी (HIE) का रोग-निदान किया गया हो। यह शिशु के मस्तिष्क को पर्याप्त ऑक्सीजन न मिलने के कारण होने वाली मस्तिष्क की क्षति है।
· शिशु का चिकित्सीय प्रशीतन किया गया हो (केवल सक्रिय प्रशीतन)। इस प्रक्रिया में HIE के प्रभावों को कम करने के लिए, कूलिंग मैट्रेस या कैप का प्रयोग करके शिशु के शरीर का तापमान कम किया जाता है।
· शिशु की चेतना की स्थिति में परिवर्तन हुआ हो, उसे दौरे पड़े हों, मांसपेशियों में कमजोरी आई हो, असामान्य प्रतिक्रिया हो रही हो या चूसने की क्रिया में असामान्यता आई हो।   
(ऊपर दिया गया मानदंड MNSI मानदंड का सरल संस्करण है।)

इन शिशुओं की रिपोर्ट Maternity and Newborn Safety Investigations (मातृत्व एवं नवजात सुरक्षा जांच) (MNSI) कार्यक्रम को की जाती है। 

जांच के लिए EN स्कीम के मानदंड
EN स्कीम में, हमारे क्लीनिकल MRI मानदंडों को पूरा करने वाली एक खास प्रकार की मस्तिष्क क्षति की जांच की जाती है। 
हम चिकित्सीय रूप से प्रशीतन किए गए शिशुओं से जुड़े ऐसे मामलों की जांच करते हैं जहां किसी तंत्रिका सम्बंधी चोट (मस्तिष्क, रीढ़ की हड्डी या तंत्रिकाओं को क्षति) के प्रमाण मौजूद हों। सामान्यतः इसका यह अर्थ है कि हमारी जांच के मानदंडों को पूरा करने के लिए, मस्तिष्क का MRI स्कैन किया जाएगा जिसमें इंट्रापार्टम (प्रसव के दौरान) हाइपोक्सिक इस्केमिक एन्सेफैलोपैथी (HIE) के प्रमाण दिखाई देने चाहिए। इंट्रापार्टम HIE एक प्रकार की मस्तिष्क क्षति है जो तब होती है जब मस्तिष्क तक जाने वाली ऑक्सीजन आपूर्ति बाधित हो जाती है।
यह पुष्टि करने के लिए कि MRI स्कैन में हाइपोक्सिक चोट के प्रमाण हैं या नहीं, हम अपने पास आए मामलों का आकलन और उनकी पुष्टि करेंगे। हमारी क्लीनिकल टीम एक आरंभिक समीक्षा करेगी, जिसमें यह विचार किया जाएगा कि क्या आपको और आपके शिशु को प्रदान की गई देखभाल को लेकर कोई चिंताएं हैं, और क्या उस देखभाल से आपके शिशु को प्रारंभिक क्षति पहुंची थी। यदि ऐसी कोई चिंता है कि देखभाल से आपके शिशु को क्षति पहुंची थी, तो हम पूरी कानूनी जांच करेंगे। यदि आपके शिशु का जन्म 1 अक्टूबर 2023 को या उसके बाद हुआ है, तो हम इस कार्य के लिए आपकी अनुमति मांगेंगे और आपको एक फ़ॉर्म पर हस्ताक्षर करने के लिए कहेंगे ताकि हमें अतिरिक्त चिकित्सा रिकॉर्ड देखने की अनुमति मिल सके।
EN स्कीम जांच का सारांश
अस्पताल का ट्रस्ट हमें इस स्कीम के मानदंडों को पूरा करने वाले बच्चे के जन्म की सूचना देगा। हम आपका सम्पर्क कितनी बार और किस तरह से करें इस बारे में आप क्या चाहते हैं इस बात पर हम आपसे सहमति प्राप्त करेंगे। यदि आप कभी भी अपने वकीलों को निर्देश देते हैं तो हम आपसे सम्पर्क न करके सीधे उनसे सम्पर्क करेंगे।  

चरण 1	
Maternity and Newborn Safety Investigations (मातृत्व एवं नवजात सुरक्षा जांच) (MNSI) कार्यक्रम से अस्पताल ट्रस्ट को रिपोर्ट प्राप्त होने के बाद, वे उसे हमारे साथ साझा करेंगे। यह कार्य सामान्यतः आपके शिशु के जन्म के छः महीने के बाद होता है। हम आपके शिशु के MRI स्कैन के विवरण की जांच करेंगे (जिसमें एक महीने तक का समय लगता है) और यदि इस बात के प्रमाण मिलते हैं कि आपके शिशु को प्रसव के दौरान हाइपोक्सिक मस्तिष्क क्षति हुई है, तो हम चरण 2 की ओर बढ़ेंगे।     
चरण 2	
हम आपकी देखभाल की प्रारंभिक समीक्षा करेंगे और आपको परिणाम की लिखित जानकारी देंगे। यदि ऐसी कोई चिंता है कि देखभाल से आपके शिशु को क्षति पहुंची थी, तो हम पूरी कानूनी जांच करेंगे। यदि आपके शिशु का जन्म 1 अक्टूबर 2023 को या उसके बाद हुआ है, तो हम इस कार्य के लिए आपकी अनुमति मांगेंगे और आपको एक फ़ॉर्म पर हस्ताक्षर करने के लिए कहेंगे ताकि हमें अतिरिक्त चिकित्सा रिकॉर्ड देखने की अनुमति मिल सके। इस प्रक्रिया में तीन महीने तक का समय लग सकता है। 
चरण 3 	
जब हमें जांच करने के लिए आपकी अनुमति और अतिरिक्त रिकॉर्ड हमें प्राप्त हो इस बारे में अनुमति मिल जाएगी तो हम आपसे सम्पर्क करेंगे और अगले चरणों के बारे में बताएंगे।       
चरण 4	
विभिन्न सेवा-प्रदाताओं से सभी चिकित्सा रिकॉर्ड प्राप्त हो जाने के बाद, हम उन्हें स्वतंत्र चिकित्सा और कानूनी विशेषज्ञों के साथ साझा करेंगे जो आपकी देखभाल के बारे में अपनी राय देंगे और कानूनी परीक्षणों के माध्यम से यह आकलन करेंगे कि आप मुआवजे के पात्र हैं या नहीं। विशेषज्ञ अलग-अलग प्रकार के होंगे लेकिन अक्सर उनमें एक मिडवाइफ (प्रसाविका), एक ओब्स्टेट्रिशियन, एक नियोनेटोलॉजिस्ट और एक न्यूरो-रेडियोलॉजिस्ट शामिल होते हैं। 
[bookmark: _Hlk158297118]चरण 5 	
हम विशेषज्ञों की राय पे ध्यान देंगे और आपको मिली देखभाल के बारे में विचार-विमर्श के लिए हम उनसे मिल सकते हैं। इससे यह तय होगा कि क्या देखभाल प्रक्रिया में आपके बच्चे को कोई क्षति पहुंची थी या इस का कोई योगदान था या नहीं, और आपके बच्चे को मुआवजा प्राप्त होगा या नहीं।
चरण 6 
जांच के परिणाम के बारे में हम आपको या आपके वकील को लिखेंगे। इस विस्तृत पत्र में बताया जाएगा कि देखभाल उचित किस्म की थी या नहीं और कोई नैदानिक लापरवाही हुई थी या नहीं। उसके बाद आप इस पत्र को अपने किसी भी वकील के साथ साझा कर सकते हैं। इसमें लगभग 18 महीने का समय लगता है। यदि हमें आगे और जांच करनी आवश्यक हो तो यह पत्र प्राप्त होने में 18 महीने से ज्यादा समय भी लग सकता है। 
कानूनी सलाह देते या प्राप्त करते समय प्रस्तुत किए गए दस्तावेज़ कानूनी विशेषाधिकार नामक सिद्धान्त के अंतर्गत रक्षित होते हैं। इसका यह मतलब है कि हम आपको विशेषज्ञों की रिपोर्ट या जांच के दौरान तैयार किए गए अन्य दस्तावेज़ों की प्रतियां नहीं दे पाएंगे। कानूनी विशेषाधिकार तब भी लागू होता है जब आप अपने वकीलों को निर्देश देते हैं।
क्या मुझे स्वयं कानूनी सलाह प्राप्त करनी चाहिए?
आप कभी भी स्वतंत्र कानूनी सलाह ले सकते हैं। या, आप तब तक इंतजार कर सकते हैं जब तक जांच परिणाम के साथ आपको हमारा पत्र प्राप्त न हो जाए। उसके बाद आप यह तय कर सकते हैं कि दावा करने के लिए क्लीनिकल लापरवाही सम्बंधी किसी विशेषज्ञ वकील से सम्पर्क करना चाहिए या नहीं। हमने उन संस्थाओं का विवरण संलग्न किया है जो आपकी सहायता कर सकती हैं।

क्या मुझे कुछ और जानना ज़रूरी है? 
आप अस्पताल ट्रस्ट की प्रसूति टीम के किसी सदस्य से पूछ के अस्पताल ट्रस्ट से अपने चिकित्सा रिकॉर्ड की प्रतियां कभी भी मांग सकते हैं। आपको MNSI कार्यक्रम से भी रिपोर्ट की एक प्रति मिलनी चाहिए।

विशेषज्ञों को किस प्रकार की जानकारी की आवश्यकता होती है?
विशेषज्ञ चिकित्सा रिकॉर्ड और अन्य सम्बंधित दस्तावेजों पर विचार करेंगे जिनमें घटना की जांच रिपोर्ट, आपकी देखभाल के समय लागू स्थानीय और राष्ट्रीय दिशानिर्देश एवं नीतियां, तथा आपका और आपके शिशु का उपचार करने वाले कर्मचारियों की अभ्युक्तियां शामिल हैं। 
विशेषज्ञ का कर्तव्य न्यायालय के प्रति होता है। उनका उद्देश्य हमसे या अस्पताल ट्रस्ट से स्वतंत्र, एक तटस्थ राय देना है। वे प्रदान की गई देखभाल के स्तर के बारे में सलाह देते हैं और बताते हैं कि अगर देखभाल अलग किस्म की होती तो जन्म के बाद आपके शिशु की स्थिति इतनी खराब होती या नहीं।

क्या आपको मेरे और मेरे बच्चे के चिकित्सा रिकॉर्ड तक पहुंच की ज़रूरत है?
चिकित्सा विशेषज्ञों को आपकी गर्भावस्था, प्रसव और जन्म के मेडिकल रिकॉर्ड की समीक्षा करनी होगी। उन्हें आपके बच्चे के चिकित्सा रिकॉर्ड (जन्म से लेकर अब तक) का भी अवलोकन करना होगा। 
हमें उस अस्पताल ट्रस्ट के रिकॉर्ड तक पहुंच प्राप्त है जहां आपके शिशु का जन्म हुआ था। विशेषज्ञों के लिए अन्य स्वास्थ्य सेवा-प्रदाताओं के रिकॉर्ड की समीक्षा करना भी आवश्यक हो सकता है, जैसे: यदि आपके बच्चे को जन्म के बाद किसी विशेषज्ञ युनिट में स्थानांतरित किया गया था तो अन्य अस्पताल ट्रस्ट के नवजात शिशु रिकॉर्ड, आपके बच्चे के सामान्य चिकित्सक (GP) की टिप्पणियां और अन्य अस्पताल की टिप्पणियां, तथा अन्य सेवाओं (फिजियोथेरेपी, व्यावसायिक चिकित्सा, इत्यादि) के रिकॉर्ड। आपने जिस ट्रस्ट में शिशु को जन्म दिया है, उसके अलावा अन्य संगठनों के रिकॉर्ड तक पहुंच प्राप्त करने के लिए हमें आपकी सहमति की आवश्यकता होगी। यदि आपने पहले सहमति न दी हो तो कृपया संलग्न सहमति पत्र (अधिकार पत्र) पर हस्ताक्षर करके उसे वापस कर दें। 
हम आपके रिकॉर्ड और हमारी जांच से प्राप्त किसी भी जानकारी पे सुरक्षित और संवेदनशील ढंग से काम करेंगे। जब भी हमें जांच से प्राप्त किसी भी जानकारी को साझा करने की जरूरत होगी तो हम उसे साझा करने से पहले उससे नाम या पहचान हटा देंगे। हम उस जानकारी का उपयोग कैसे करेंगे, इसके बारे में अधिक जानने के लिए, कृपया https://resolution.nhs.uk/privacy-cookies/claims-management पर हमारी गोपनीयता सूचना देखें।

आप यह कैसे तय करते हैं कि मेरा शिशु मुआवजे के लिए पात्र है या नहीं?
आपके शिशु को क्लीनिकल लापरवाही के परिणामस्वरूप मुआवजा पाने के योग्य होने के लिए निम्नांकित तीन भागों वाले कानूनी परीक्षण पर खरा उतरना जरूरी है। इस जानकारी को वीडियो या एनिमेशन के रूप में देखने के लिए, कृपया https://youtu.be/98RYE0NIlVkपर जाएं।  
1. देखभाल का कर्तव्य।  चिकित्साकर्मी देखभाल के कर्तव्य से बंधे हुए हैं (जो कि दूसरों की सुरक्षा और कल्याण सुनिश्चित करने का एक कानूनी दायित्व है)। ज्यादातर स्थितियों में, देखभाल का यह कर्तव्य तब भी लागू होता है जब चिकित्साकर्मी आपका मुख्य चिकित्सक न हो, और यह किसी भी नैदानिक दायित्व पर लागू हो सकता है, जैसे कि डॉक्टर, नर्स, मिडवाइफ, सहायक नर्स, संबद्ध स्वास्थ्यकर्मी या पैरामेडिक।

2. कर्तव्य का उल्लंघन। देखभाल के कर्तव्य का उल्लंघन हुआ होना अनिवार्य होगा, जिसका अर्थ है कि प्राप्त उपचार उस मानक से नीचे रहा होगा जिसे उसी स्थिति में चिकित्सकों के एक उचित और जिम्मेदार समूह (उदाहरण के लिए, दाइयों, नर्सों, डॉक्टरों आदि) द्वारा उचित माना गया हो। 

3. कारण सम्बंध (कॉजेशन)। कर्तव्य के उल्लंघन का निर्धारण हो जाने के बाद, यह भी दर्शाया जाना चाहिए कि (संभावनाओं के आधार पर) इस बात की आशंका है कि इससे आपको या आपके शिशु को नुकसान या चोट पहुंची होगी। अपेक्षित मानक से कमतर देखभाल और उससे होने वाले नुकसान या कानूनी परीक्षण के पूरा न होने के बीच सीधा सम्बंध होना चाहिए।  

यदि कर्तव्य का उल्लंघन और कारण सम्बंध प्रमाणित हो जाता है तो न्यायालय द्वारा वित्तीय मुआवजा (जिसे क्षतिपूर्ति भी कहा जाता है) प्रदान किया जाएगा।
Action Against Medical Accidents ऐक्शन अगेंस्ट मेडिकल ऐक्सिडेंट्स (https://www.avma.org.uk) चैरिटी के पास उपयोगी स्पष्टीकरण और स्व-सहायता मार्गदर्शिकाएं हैं जो विस्तृत जानकारी प्रदान करती हैं। 

आप मुझे अपनी जांच का परिणाम कैसे बताएंगे?
हमारी जांच के अंत में, हम आपको एक विस्तृत पत्र भेजेंगे जिसमें हमारे निष्कर्षों का सारांश और उनके कारण बताए जाएंगे, जिसमें यह भी शामिल होगा कि क्या आप मुआवजे के पात्र हैं। 

यदि आपको पता चले कि क्लीनिकल लापरवाही हुई है तो क्या होगा?
यदि हमारी जांच में यह पाया जाता है कि अपेक्षित मानक से कमतर देखभाल के कारण चोट लगी है और क्लीनिकल लापरवाही हुई है तो आपका शिशु मुआवजे के लिए पात्र होगा। हम आपको दृढ़ सलाह देते हैं कि आप किसी ऐसे वकील से स्वतंत्र कानूनी सलाह लें जो इस प्रकार की क्लीनिकल लापरवाही के दावों के विशेषज्ञ हो। 



मुझे मुआवजा कब और कैसे प्राप्त होगा? 
अगला चरण यह होगा कि आगे की जांच करके यह तय किया जाएगा कि आपको कितना मुआवजा दिया जाएगा। आपके शिशु को कितनी वित्तीय सहायता की जरूरत होगी, इसका आकलन करना कठिन हो सकता है क्योंकि उनका विकास अभी जारी है और उनकी बदलती हुई जरूरतों के कारण उनकी विकलांगता का दायरा ज्ञात नहीं हो सकता है। 
अंतिम समझौते पर सहमति बनने में कई साल लग सकते हैं। इस बीच, न्यायालय आपके शिशु की तत्काल या निकट के भविष्य की आवश्यकताओं की व्यय-पूर्ति के लिए अंतरिम भुगतान का आदेश दे सकता है। परिणाम के बारे में आपको पत्र मिलने के तुरंत बाद हम आपको और आपके प्रतिनिधि को एक मुलाकात के लिए आमंत्रित करेंगे। परिस्थितियों पर निर्भर होते हुए, यह मुलाकात व्यक्तिगत रूप से या ऑनलाइन हो सकती है। मुलाकात का उद्देश्य आपके शिशु की वर्तमान स्थिति को बेहतर ढंग से समझना और यह पता लगाना होगा कि क्या उनकी कोई ऐसी जरूरतें हैं जो वर्तमान में पूरी नहीं हो रही हैं, और आगे की जानकारी प्राप्त करना जिससे हमें अंतरिम भुगतान करने में मदद मिल सके। 
हमारा सुझाव है कि इस मुलाकात में आपके साथ आने वाला वकील वही हो जो आपके और आपके शिशु के लिए काम कर रहा है, क्योंकि वे इन चर्चाओं में आपका मार्गदर्शन कर सकेंगे। अगर आपने अभी तक कोई वकील नियुक्त नहीं किया है तो हम मुलाकात तब तक के लिए विलंब कर सकते हैं जब तक आपको अपने प्रतिनिधित्व के लिए कोई वकील नहीं मिल जाता।

सम्पर्क सम्बंधी विवरण
आप हमारी Early Notification (अर्ली नोटिफिकेशन) टीम और इसकी समर्पित Family Liaison and Mediation (पारिवारिक सम्पर्क और मध्यस्थता) टीम से 0

सलाह और सहायता के लिए मैं कहां जा सकता हूं?
प्रभावित परिवारों को मार्गदर्शन और सहायता प्रदान करने वाली अनेक संस्थाएं हैं। अधिक जानकारी के लिए, कृपया हमारी वेबसाइट मरीजों, परिवारों या देखभालकर्ताओं के लिए सहायता - NHS रिज़ॉल्यूशन (Support for patients, families or carers - NHS Resolution) देखें।

